IZVEDBENA UREDBA KOMISIJE (EU) 2019/295

z dne 20. februarja 2019

o spremembi Izvedbene uredbe (EU) št. 1011/2014 v zvezi s spremembami vzorca zahtevka za plačilo, vključno z dodatnimi informacijami o finančnih instrumentih, in vzorca za izkaze

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (1) ter zlasti členov 41(4), 131(6) in 137(3) Uredbe,

ob upoštevanju naslednjega:

(1) Priloga VI k Izvedbeni uredbi Komisije (EU) št. 1011/2014 (2) določa vzorec zahtevka za plačilo, vključno z dodatnimi informacijami o finančnih instrumentih, v skladu s členom 131(6) Uredbe (EU) št. 1303/2013. Kar zadeva vnaprejšnja izplačila, plačana v okviru državne pomoči, je v Dodatku 2 k navedeni prilogi določeno, kolikšen znesek teh plačanih vnaprejšnjih izplačil, ki je bil nato zajet ali ne v izdatke, ki so jih upravičenci plačali v danem obdobju, je treba vključiti v zahtevke za plačilo.

(2) Z Uredbo (EU, Euratom) 2018/1046 Evropskega parlamenta in Sveta (3) je bila spremenjena opredelitev pojma „upravičenec“ v Uredbi (EU) št. 1303/2013. Prav tako je bil spremenjen člen 131(3) Uredbe (EU) št. 1303/2013, ki zdaj določa, da v primeru državne pomoči javni prispevek, ki ustreza izdatkom v zahtevku za plačilo, upravičencem izplača organ, ki dodeli pomoč, ali pa ga organu, ki prejme pomoč, izplača upravičenec, če so države članice v skladu s točko (a) člena 2(10) navedene uredbe odločile, da je upravičenec organ, ki dodeli pomoč. Zaradi teh sprememb bi bilo treba ustrezno spremeniti Dodatek 2 k Prilogi VI k Izvedbeni uredbi (EU) št. 1011/2014.

(3) Priloga VII k Izvedbeni uredbi (EU) št. 1011/2014 določa vzorec za izkaze v skladu s členom 137(3) Uredbe (EU) št. 1303/2013. Kar zadeva vnaprejšnja izplačila, plačana v okviru državne pomoči, je v Dodatku 7 k navedeni prilogi določeno, kolikšen znesek teh plačanih vnaprejšnjih izplačil, ki je ali ni bil nato zajet v izdatke, ki so jih upravičenci plačali v danem obdobju, je treba vključiti v izkaze.

(4) Kar zadeva skupni znesek upravičenih izdatkov, vnesenih v računovodske sisteme organa za potrjevanje, ki je bil vključen v zahtevo za izplačilo, se točka (a) člena 137(1) Uredbe (EU) št. 1303/2013 sklicuje nazaj na člen 131 navedene uredbe. Zaradi sprememb v členu 131(3) navedene uredbe bi bilo treba ustrezno spremeniti tudi Dodatek 7 k Prilogi VII k Izvedbeni uredbi (EU) št. 1011/2014.

(5) Da se zagotovi pravna varnost ter omejijo neskladnosti med spremenjenimi določbami Uredbe (EU) št. 1303/2013, ki se uporabljajo od 2. avgusta 2018 ali prej v skladu s členom 282 Uredbe (EU, Euratom) 2018/1046, in določbami te uredbe, bi morala ta uredba začeti veljati dan po objavi v Uradnem listu Evropske unije.

(6) Ukrepi iz te uredbe so v skladu z mnenjem Odbora za usklajevanje evropskih strukturnih in investicijskih skladov.

(7) Izvedbeno uredbo (EU) št. 1011/2014 bi bilo zato treba ustrezno spremeniti –

SPREJELA NASLEDNJO UREDBO:

Člen 1 Prilogi VI in VII k Izvedbeni uredbi (EU) št. 1011/2014 se spremenita v skladu s Prilogo k tej uredbi.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 20. februarja 2019 Za Komisijo Predsednik Jean-Claude JUNCKER

(1) UL L 347, 20.12.2013, str. 320.

(2) Izvedbena uredba Komisije (EU) št. 1011/2014 z dne 22. septembra 2014 o podrobnih pravilih za izvajanje Uredbe (EU) št. 1303/2013 Evropskega parlamenta in Sveta v zvezi z vzorci za predložitev nekaterih informacij Komisiji ter o podrobnih pravilih za izmenjavo informacij med upravičenci in organi upravljanja, organi za potrjevanje, revizijskimi organi in posredniškimi organi (UL L 286, 30.9.2014, str. 1).

(3) Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).